Anne Brit Børve
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Norske arkitekter og arkitektkontorer fra 1900 til i dag
Anne Brit Børve var en norsk arkitekt og forsker. Sammen med Arne K. Sterten skrev hun Undersøkelser av de naturgitte bygge- og bobetingelser i noen kyst- og fjordområder i Finnmark (1978) og Utvikling av prinsipper for arealbruksplan og reguleringsplan på grunnlag av naturbetingelsene i noen kyst- og fjordområder i Finnmark (1981), som regnes som banebrytende.
Sammen med Eilif Bjørge tegnet hun klimatilpassede boliger i Fuglenesdalen i Hammerfest (1988–1989). Utdanning Børve ble utdannet ved Arkitekthøgskolen i Oslo 1976. Hun arbeidet ved Nord-Norsk Plangruppe AS før hun ble fylkesreguleringsarkitekt i Nordland. Børve tok doktorgraden ved Arkitekthøgskolen i Oslo 1987 som skolens første kvinnelige doktorand. Hun spesialiserte seg på forholdet mellom klima og arkitektur, og ble i 1989 professor ved Arkitekthøgskolen i Oslo med klimateknologi som særlig arbeidsfelt. I 1994 ble hun professor ved Norges Landbrukshøgskole. Les mer i Store norske leksikon arkitekt klima Arkitekthøgskolen i Oslo Norges Landbrukshøgskole Litteratur Anne Brit Børve: Boliger og naturgitte betingelser, «Byggekunst» 1981 ss. 274– 76; Anne Brit Børve: Boligutstillingen i Tromsø 1990. Sluttvurdering ut fra en klimakonsulents ståsted, «Byggekunst» 1990 s. 420; Anne Brit Børve: Klima og luftmiljø i areal- og bebyggelsesplanlegging, Oslo 1992 (Miljøverndepartementet 1992: T-926). Lynda Christiansen, Inger Helene Rabben og Marthe Bøhmer: Anne Brit Børve, «Arkitektnytt» 1995 s. 106.